STEELผงาด1.3หมื่นล้าน
โซล่า เพาเวอร์ เข้าตลาดหุ้นเอ็ม เอ ไอ ทางอ้อมผ่าน STEEL มาร์เก็ตแคปมโหฬาร 1.3 หมื่นล้าน ตั้งเป้ารายได้ปีนี้ 1,000 ล้าน
18 ส.ค. 2554

โซล่า เพาเวอร์ เข้าตลาดหุ้นเอ็ม เอ ไอ ทางอ้อมผ่าน STEEL มาร์เก็ตแคปมโหฬาร 1.3 หมื่นล้าน ตั้งเป้ารายได้ปีนี้ 1,000 ล้าน
นางวันดี กุญชรยาคง กรรมการผู้จัดการ บริษัท โซล่า เพาเวอร์ (SPC) เปิดเผยว่า บริษัท โซล่าฯ ได้เข้าจดทะเบียนโดยอ้อมหลังเข้าไปถือหุ้นในบริษัท สตีล อินเตอร์เทค (STEEL) จำนวน 90% และผู้ถือหุ้นSTEEL จะลดลงเหลือ 10%
สาเหตุที่ SPC ไม่เข้าจดทะเบียนในหุ้นเองโดยตรง เพราะติดเกณฑ์การรับหลักทรัพย์ กำหนดให้ต้องดำเนินธุรกิจอย่างน้อย 2 ปี จึงต้องมาใช้เกณฑ์มูลค่าหลักทรัพย์ตามราคาตลาด (มาร์เก็ตแคป) อย่างน้อย 1,000 ล้านบาท 
“หลังจาก SPC รวมกับ STEEL จะมีมาร์เก็ตแคปถึง 1.3 หมื่นล้านบาท แต่ไม่มีแผนจะย้ายขึ้นไปตลาดหลักทรัพย์แห่งประเทศไทย (SET) ยังคงซื้อขายในตลาดหลักทรัพย์ เอ็ม เอ ไอ (mai) โดยจะเปลี่ยนชื่อเป็น บริษัท เอสพีซีจี (SPCG) และปีนี้จะมีรายได้เกือบ 1,000 ล้านบาท โตมากกว่า 100% จากปีก่อน STEEL มีรายได้ 316 ล้านบาท” 
สำหรับรายได้ในปีนี้มาจากการรับรู้รายได้จากการขายไฟฟ้าจาก 10โครงการ และบริษัทจะพัฒนาโครงการโซล่า ฟาร์ม จำนวน 34 โครงการให้แล้วเสร็จภายในปี 2556 ได้รับส่วนเพิ่มราคารับซื้อไฟฟ้า 8 บาทต่อหน่วย ระยะเวลา 10 ปีรวมกว่า 200 เมกะวัตต์